Tonne gebottelde water op pad na Beaufort-Wes | Netwerk24
Tonne gebottelde water op pad na Beaufort-Wes
Deur Ntwaagae Seleka, News24 28 Desember 2018 16:02
Die ramphulporganisasie Gift of the Givers sal na verwagting Vrydag tonne gebottelde water aan die droogtegeteisterde Beaufort-Wes in die Wes-Kaap aflewer.
Die organisasie sê hy het omstreeks 09:00 begin om vragmotors met gebottelde water te laai by sy Maitland-pakhuis in Kaapstad.
Gift of the Givers neem Vrydag tonne gebottelde water na die droogtegeteisterde Beaufort-Wes. Foto: Twitter
Gift of the Givers se hulp kom as ’n noodmaatreël om die munisipaliteit, sy gemeenskap en vakansiegangers te help,” sê dr. Imtiaz Sooliman, stigter van die organisasie.
“Gift of the Givers help sedert November 2017 in Beaufort-Wes met R10 miljoen se waterprojekte, waaronder die sink van vyf boorgate naby die Gamkadam, twee boorgate by skole en twee boorgate by ouetehuise op die dorp.
“Honderde tonne gebottelde water is sedert Augustus 2018 gestuur. Finansiële steun van die regering sal ons in staat stel om meer boorgate op strategiese terreine te sink om die wateruitdaging gedeeltelik te verlig totdat dit reën,” sê hy.
Sooliman vra alle reisigers wat deur Beaufort-Wes ry om gebottelde water by Gift of the Givers se kantoor af te laai. Dit is duidelik sigbaar op die hoofpad.
Beaufort-Wes is afhanklik van drie verskillende waterbronne – die Gamka-, Springfontein- en Walkerdam, 36 boorgate en ’n waterherwinningsaanleg.
Die munisipaliteit sê in ’n verklaring die droogte het sy tol geëis en die munisipaliteit kan nie meer water aan sy inwoners verskaf om te voldoen aan basiese dienste en behoeftes nie.
“Die dorp is letterlik op sy knieë om maniere te vind om water aan die gemeenskap te verskaf. Noodwater in bottels in die twee bergingsaanlegte raak min omdat die munisipaliteit elke dag 14 000 liter water uitdeel. Elke huishouding kry 10 liter,” lui die verklaring.
In die afwesigheid van reën, lewer net 27 van die 40 boorgate tans water. Die waterherwinningsaanleg is twee maande laas versien en word eerskomende naweek weer versien.
Dit sal daartoe lei dat groot dele van die dorp geen toegang tot water het nie. Al drie reservoirs se watervlak is kritiek laag en sukkel om watter aan die gemeenskap te voorsien.
Die situasie word vererger deur toeriste en reisigers wat deur die dorp ry.
Meer oor: Gift Of The Givers | Beaufort-Wes | Droogte
Reën bring geen verligting vir Beaufort-Wes
Beaufort-Wes: Boorgat sal 2 000 liter per dag gee
Beaufort-Wes maak reg om 2de boorgat in te span